Diari Oficial de la Generalitat Valenciana


Sumari del DOGV 5228, del 28-03-2006 (2006/3394)

ORDE de 21 de març de 2006, del conseller d'Agricultura, Pesca i Alimentació, sobre delegació de competències en el secretari autonòmic, sotssecretari, directors generals i directors territorials de la Conselleria d'Agricultura, Pesca i Alimentació.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5228

Data del DOGV
:   28-03-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/3394


Data del document
:   21-03-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * Conselleria Agricultura, Pesca i Alimentació
    * delegació de poders
    * competència administrativa

ORDE de 21 de març de 2006, del conseller d'Agricultura, Pesca i Alimentació, sobre delegació de competències en el secretari autonòmic, sotssecretari, directors generals i directors territorials de la Conselleria d'Agricultura, Pesca i Alimentació. [2006/F3394]  
Raons d'oportunitat aconsellen realitzar determinades delegacions de competències, amb vista a aconseguir la màxima agilitat i eficàcia administratives.  
Per tant, fent ús de les facultats que em conferixen els articles 44 i 68 de la Llei 5/1983, de 30 de desembre, de Govern Valencià,   
ORDENE  
Article 1  
Delegar en el secretari autonòmic d'Agricultura i Desenrotllament Rural, en aquelles matèries pròpies de les direccions generals que integren la Secretaria Autonòmica, les competències següents:  
a) Resoldre els recursos administratius i la suspensió de l'execució dels actes impugnats, en els termes legalment establits.  
b) Resoldre els expedients sancionadors.  
Article 2  
Delegar en el sotssecretari d'Agricultura, Pesca i Alimentació, excepte allò que es disposa en l'article 3 d'esta orde, les competències següents:  
a) Resoldre els recursos administratius i la suspensió de l'execució dels actes impugnats, en els termes legalment establits, en aquelles matèries que siguen competència de la Sotssecretaria.  
b) Resoldre els expedients sancionadors en aquelles matèries que siguen competència de la Sotssecretaria.  
c) Autoritzar i disposar els gastos, corresponents al capítol I, dels servicis de la Conselleria.  
d) La liquidació del crèdit exigible i l'aprovació de justificants, dins dels límits legals i pressupostaris, i la sol·licitud de l'ordenació de pagaments corresponents a la totalitat de capítols dels seus programes pressupostaris.  
e) Exercir les facultats ordinàries en matèria de contractació administrativa, amb el límit de 300.000 euros.  
f) L'aprovació dels expedients de modificació de crèdits que siguen competència d'esta conselleria, segons els límits legals i pressupostaris vigents, així com les propostes d'aprovació d'aquells expedients de modificació de crèdits l'aprovació de les quals corresponga a altres òrgans de la Generalitat Valenciana.  
g) Exercir la potestat disciplinària en els termes establits en la normativa en matèria de funció pública.  
h) L'autorització al personal al servici de la Conselleria per a efectuar viatges a l'estranger.  
Article 3  
Delegar en els directors generals de la Conselleria d'Agricultura, Pesca i Alimentació les competències següents:  
a) L'autorització de gastos, disposició, liquidació de crèdits exigibles i sol·licituds d'ordenació de pagaments corresponents als contractes menors dels capítols II i VI, i els de qualsevol import del capítol VIII, dels seus programes pressupostaris corresponents.  
b) La liquidació de crèdits exigibles i sol·licituds d'ordenació de pagament, així com l'aprovació dels justificants necessaris per a procedir al pagament dels capítols II, IV, VI, VII i VIII, dels seus programes pressupostaris corresponents.  
S'exceptua del que es preveu en els apartats anteriors els actes relatius a la realització de campanyes institucionals i promocionals, que seran competència del sotssecretari.  
Article 4  
Delegar en els directors territorials de la Conselleria d'Agricultura, Pesca i Alimentació l'autorització de gastos, disposició i liquidació de crèdits exigibles, així com l'aprovació dels justificants necessaris per a procedir al pagament, en allò corresponent als contractes menors dels capítols II i VIII del pressupost de gastos assignats per la Sotssecretaria als seus centres gestors respectius, d'acord amb les normes de gestió que es dicten per a cada exercici.  
Així mateix, es delega la liquidació de crèdits exigibles, l'aprovació dels justificants necessaris i l'ordenació de pagaments de capítol II derivats de qualsevol expedient de contractació igualment corresponent a gastos dels seus centres gestors.  
Article 5   
Delegar en el sotssecretari i en els directors generals en relació amb aquelles obres o treballs que es realitzen a càrrec dels seus programes pressupostaris respectius les competències següents:  
. Nomenar director facultatiu de l'obra o treball i coordinador en matèria de seguretat i salut durant l'elaboració del projecte, així com en l'execució de l'obra.  
. Designar representant de l'administració en la seua recepció, o bé la facultat d'actuar ell mateix com a representant, sempre que posseïsca els requisits legalment establits, i   
. Aprovar els programes de treball i els plans de seguretat i salut en el treball establits en l'article 7 del Reial Decret 1627/1997, de 24 d'octubre.  
Els nomenaments esmentats hauran d'atorgar-se necessàriament a favor de persones diferents llevat del coordinador en matèria de seguretat i salut durant l'elaboració del projecte i l'execució d'obra, que podrà recaure en la mateixa persona.  
DISPOSICIÓ ADDICIONAL  
En les resolucions que es dicten fent ús de la delegació de competències d'esta orde es farà constar sempre este aspecte de forma expressa, d'acord amb allò que s'establix en l'article 68.6 de la Llei 5/1983, de Govern Valencià.  
DISPOSICIÓ DEROGATÒRIA  
Queda derogada expressament l'Orde de 21 d'octubre de 2003, de la consellera d'Agricultura, Pesca i Alimentació, sobre delegació de competències en el sotssecretari i en els directors generals de la Conselleria d'Agricultura, Pesca i Alimentació (DOGV núm. 4618, de 29.10.2003).  
DISPOSICIÓ FINAL  
Esta orde entrarà en vigor l'endemà de la publicació en el Diari Oficial de la Generalitat Valenciana.  
València, 21 de març de 2006  
El conseller d'Agricultura, Pesca i Alimentació,  
JUAN G. COTINO FERRER